  Виталий Пронин Тол шудонъёсты доразы ортчытонлы шумпотэмын Якшур-Бӧдья черкогуртысь  спортъя нылпи школалэн кивалтӥсезлэн воштӥсез Геннадий Мымрин. Таӵе ужрадъёслы луыса ёросъёсысь спортсменъёслэн вормонъёссы унояло, пе.  Куас база выльдӥське.Якшур-Бӧдья черкогуртын гужем шудонъёс ортчизы вал 1997-тӥ арын, нош толалтэез 2003-тӥ арын луыны кулэ вал. Та ужрадлы шуыса куас база но соку пуктӥзы, но ӵошатсконэз малпамтэ шорысь мукет ёросэ выжтӥзы. Та дыре ёросын омыр ӟырдамын: азьвыл пуктэм куас базалэсь юртсэ паськытато, хоккеен шудон инты лэсьто. Хоккей коробказы мукет ёросъёсынлэсь висъяськоз, татын сое липет улэ интыялозы.- Та шудонъёс гуртоослы бадӟым шумпотон кузьмало, - вера Геннадий Мымрин. - Сотэк тросаз ёросъёсын лэсьтӥськон ужъёсты радъяны ӧй быгатысалзы. Табере ми но йӧ вылын кӧтмы тырымон нискылалом, лымы милемлы кышкыт уз луы. Та дырозь кызьы вал: секцие лыктэм пиос нырысь ик лопатаен ужано луылӥзы. Куд-ог дыръя нискыланы дырзы но, кужымзы но ӧз кыльылы.Якшур-Бӧдьяысь куас базалэн юртаз интыяськемын ёросысь спортъя нылпи школа. Та вие отчы ветлӥсьёслэн лыдзы 1 сюрслэсь ортче, со пӧлысь 380-эз Якшур-Бӧдья черкогуртысь пиналъёс луо. Спортъя школалэн ёзъёсыз ужало ваньмаз сямен гурт школаосын.Пиналъёс спортысь 9 амалъя (капчи атлетика, куасэн бызьылон, футбол, волейбол, хоккей, кикбоксинг, бокс, дзюдо, шахмат) мугорзэс кыдатыны быгато. Куас сюрес сярысь верано ке, татын сое котьку волятыса возё. Бызьылон сюресъёссы интыен-интыен югдытӥсько ке вал, табере 1 иськем 200 метрез югыт луоз.- Луонлыкъёс вань бере, нылпиослэн вормонъёссы арысь аре йыло, - шуэ Геннадий Мымрин. - Кылем арез басьтоно ке, шаерысьтымы школаын дышетскись пиналъёслэн ар ӵоже кыстӥськись спартакиадаязы но тол шудонъёсазы Якшур-Бӧдья ёросысь команда 3-тӥ инты басьтӥз, куасэн бызьылӥсьёс пӧлын котькинлэсь шаплы вал. Со сяна, хоккеен шудӥсьёсмы 1-тӥ инты, баскетболистъёсмы 2-тӥ инты басьтӥзы.Ёрос центрысь пиналъёс сяна, спортъя нылпи школалы вылӥе ӝутскыны юртто Чур, Тыло но Селычка школаосын дышетскисьёс, нош Чур школаысь пиналъёс шахматэн ӟеч шудо. Пусйыны кулэ, вылӥ верам школаосын кужмо тренеръёс ужало, соосты ёросын ик будэтӥллям. Озьы ке но сюлмаськытӥсь ужпумзы кылемын на: спортъя школаязы ёрмо волейболъя тренерлы. Валентина Емельянова Туспуктӥз Вера Вахрушева  